Onsdag eftermiddag får Sygehus Vendsyssel i Hjørring overrakt beviset på, at sygehuset er landets bedste i 2012 i kategorien små hospitaler. - Vi er utrolig stolte og glade over at modtage denne anerkendelse. Sygehuset får topkarakterer for behandlingskvaliteten og samtidig er patienttilfredsheden i top. Så personalet har grund til stolthed. Det er en stor cadeau til dem og den indsats, som de yder hver eneste dag for at give patienterne det bedste, siger sygehusdirektør Ingeborg Thusgaard fra Sygehus Vendsyssel. Det er sundhedsbladet Dagens Medicin, der står bag kåringen af Danmarks Bedste Hospital. Kåringen sker på baggrund af både høj klinisk kvalitet, patienttilfredshed og afstemning blandt sundhedspersonale. Sygehuset i Frederikshavn, der blev kåret som Danmarks Bedste Hospital sidste år, indtager i år en flot 3. plads blandt alle Danmarks mindre hospitaler.

Opsummering:
Dagens Medicin har kåret Sygehus Vendsyssel i Hjørring som Danmarks bedste mindre sygehus.